**Salm 50**

### (Yr ail gasgliad o Salmau 42—72)

Addoli'r Duw go iawn.

*Salm gan Asaff.*

1 Mae Duw, y Duw go iawn, sef yr ARGLWYDD, wedi siarad, ac wedi galw pawb drwy'r byd i gyd i ddod at ei gilydd.2 Mae Duw yn dod o Seion, y ddinas harddaf un; mae wedi ymddangos yn ei holl ysblander! 3 Mae ein Duw yn dod, a fydd e ddim yn dawel — mae tân yn difa popeth o'i flaen,

ac mae storm yn rhuo o'i gwmpas. 4 Mae'n galw ar y nefoedd uchod, a'r ddaear isod, i dystio yn erbyn ei bobl.

5 “Galwch fy mhobl arbennig i mewn, y rhai sydd wedi ymrwymo i mi drwy aberth.”

6 Yna dyma'r nefoedd yn cyhoeddi ei fod yn gyfiawn, am mai Duw ydy'r Barnwr.

Saib

7 “Gwrandwch yn ofalus, fy mhobl! Dw i'n siarad! Gwrando Israel! Dw i'n tystio yn dy erbyn di!

Duw ydw i, dy Dduw di! 8 Dw i ddim yn dy geryddu di am aberthu i mi, nac am gyflwyno offrymau i'w llosgi yn rheolaidd.9 Ond does gen i ddim angen dy darw di, na bwch gafr o dy gorlannau — 10 Fi piau holl greaduriaid y goedwig, a'r anifeiliaid sy'n pori ar fil o fryniau.11 Dw i'n nabod pob un o adar y mynydd, a fi piau'r pryfed yn y caeau!

12 Petawn i eisiau bwyd, fyddwn i ddim yn gofyn i ti, gan mai fi piau'r byd a phopeth sydd ynddo.

13 Ydw i angen cig eidion i'w fwyta, neu waed bychod geifr i'w yfed? — Na!

14 Cyflwyna dy offrwm diolch i Dduw, a chadw dy addewidion i'r Goruchaf.

15 Galw arna i pan wyt mewn trafferthion, ac fe wna i dy achub di, a byddi'n fy anrhydeddu i.”

16 Ond dyma ddwedodd Duw wrth y rhai drwg: “Pa hawl sydd gen ti i sôn am fy nghyfreithiau, a thrafod yr ymrwymiad wnaethon ni? 17 Dwyt ti ddim eisiau dysgu gen i; dwyt ti'n cymryd dim sylw o beth dw i'n ddweud!18 Pan wyt ti'n gweld lleidr, rwyt ti'n ei helpu. Ti'n cymysgu gyda dynion sy'n anffyddlon i'w gwragedd. 19 Ti'n dweud pethau drwg o hyd, ac yn twyllo pobl wrth siarad.

20 Ti'n cynllwyn yn erbyn dy frawd, ac yn gweld bai ar fab dy fam.

21 Am fy mod i'n dawel pan wnest ti'r pethau hyn, roeddet ti'n meddwl fy mod i'r un fath â ti! Ond dw i'n mynd i dy geryddu di, a dwyn cyhuddiadau yn dy erbyn di.

22 Felly meddylia am y peth, ti sy'n anwybyddu Duw! Neu bydda i'n dy rwygo di'n ddarnau, a fydd neb yn gallu dy achub di! 23 Mae'r un sy'n cyflwyno offrwm diolch yn fy anrhydeddu i. Bydd y person sy'n byw fel dw i am iddo fyw yn cael gweld Duw yn dod i'w achub.”

*......................*

***(Salm gan Asaff:*** mae’n debygol fod Asaff yn un o gerddorion y Brenin Dafydd***)***

Yn y Salm hon mae Duw yn dangos ei fod yn farnwr ar yr holl fyd. Yn yr adnodau cyntaf mae Duw yn galw pawb i’r ‘llys’, i weld os ydyn nhw’n byw yn iawn, yn ufudd i orchmynion Duw. Er bod Duw yn Dduw cariad, mae’r Beibl yn glir mai Duw fydd yn barnu ac yn cosbi pobl am wneud pethau drwg ar ddiwedd amser. Os wyt ti’n amau fod pobl wedi cael ‘get away,’ wrth wneud drygioni yna rwyt ti’n anghywir. Fe fydd pawb yn cael eu barnu gan Dduw ac yn cael eu cosbi neu eu gwobrwyo. (Yr esiampl fwyaf enwog yn ein hamser ni ydy Jimmy Savile - fe wnaeth lawer o ddrwg ond ni chafodd gosb ar y ddaear. Fe gafodd o ‘get away’ hefo popeth yng ngolwg y byd.)

Mae adnodau 7 - 15 yn sôn am yr aberthau roedd pobl yn gyflwyno i Dduw yn yr Hen Destament. Er bod aberthu yn beth iawn i’w wneud yn amser yr Hen Destament doedd Dduw ddim angen ’run o’r offrymau am mai Ef oedd *piau holl greaduriaid y goedwig, a'r anifeiliaid sy'n pori ar fil o fryniau.*

Mae’n well gan Dduw ein bod ni’n ufudd i’w orchmynion.

*Os dych chi'n fy ngharu i, byddwch yn gwneud beth dw i'n ei ddweud. (Ioan 14: 15)*

*“Beth sy'n rhoi mwya o bleser i'r ARGLWYDD? Aberth ac offrwm i'w losgi, neu wneud beth mae e'n ddweud? Mae gwrando yn well nag aberth; mae talu sylw yn well na brasder hyrddod. (1 Samuel 15: 22)*

Mae’n glir o ddarllen adnodau 16-21 nad oedd pobl (ac nad yw pobl) yn ufudd i orchmynion yr Arglwydd, doedden nhw’n *cymryd dim sylw o beth dw i'n (yr Arglwydd) ddweud!*

*Yn yr Hen Destament (Exodus 20) mae yna Ddeg Gorchymyn.* Yn adnodau 16-21 rydyn ni’n darllen fod pobl yn eu torri - maen nhw’n dwyn, yn dweud celwydd, yn anfoesol yn rhywiol ac yn ffraeo gyda’i theuluoedd.

Ond, dydy Duw ddim yn gadael i bobl gael ‘get away’, hefo dim byd. Mae’r rhybudd yn glir,

*21 Am fy mod i'n dawel pan wnest ti'r pethau hyn, roeddet ti'n meddwl fy mod i'r un fath â ti! Ond dw i'n mynd i dy* ***geryddu*** *di, a dwyn* ***cyhuddiadau*** *yn dy erbyn di.*

Yn Y Testament Newydd yr un yw’r neges,

*Mae'n bryd i'r farn ddechrau, a phobl Dduw ydy'r rhai cyntaf i gael eu barnu. Ac os ydyn ni'n cael ein barnu gyntaf, beth fydd yn digwydd i'r rhai hynny sydd ddim yn ufudd i newyddion da Duw? (1 Pedr 4: 17)*

Os wyt ti’n anwybyddu Duw, yna mae dy ddyfodol di mewn perygl yn ôl y Salm hon. Er mwyn byw i blesio Duw mae’n rhaid bod yn ufudd i’w orchmynion,

*Mae'r un sy'n cyflwyno offrwm diolch yn fy anrhydeddu i. Bydd y person sy'n byw fel dw i am iddo fyw yn cael gweld Duw yn dod i'w achub.”*

Y ffordd mae Duw eisiau i bobl fyw ydy iddyn nhw gredu yn yr Arglwydd Iesu Grist. Beth amdani?